Nusikaltėliai pasinaudojo per COVID-19 pandemiją atsiradusiomis galimybėmis gauti didelį pelną ir suintensyvinti nusikalstamą veiklą. Jie pakeitė veiklos metodus ir vis dažniau reklamuoja savo aukas internete arba išnaudoja jas privačiuose objektuose. Nors viso pandemijos poveikio išmatuoti dar negalima, aišku, kad krizė sukėlė neeilinių problemų, neproporcingai paveikė pažeidžiamiausius asmenis ir padidino žmonių riziką būti įtrauktiems į prekybą žmonėmis, įskaitant prekybą moterimis ir vaikais. Pilietinės visuomenės organizacijos, tarptautinės organizacijos ir ES agentūros išsakė susirūpinimą dėl vėluojančio aukų tapatybės nustatymo, trukdančio jiems įgyvendinti teisę kreiptis į teismą ir gauti pagalbą bei paramą.

Prekyba žmonėmis yra labai pelningas nusikaltimas, nusikaltėliams duodantis milžinišką pelną, bet labai brangiai kainuojantis visuomenei. Konservatyviais apytikriais skaičiavimais, pasaulinis metinis pelnas iš prekybos žmonėmis siekia 29,4 mlrd. EUR. Bendros prekybos žmonėmis sąnaudos Europos Sąjungoje per vienus metus apytikriai siekia 2,7 mlrd. EUR. Taip yra dėl papildomų paslaugų teisėsaugos, sveikatos ir socialinės apsaugos srityse, ekonomikoje neatlikto darbo, prarastos gyvenimo kokybės ir kovos su prekyba žmonėmis veiklos koordinavimo. Šios išlaidos atsiranda dėl sunkių prekiautojų žmonėmis daromų moterų, vyrų, mergaičių ir berniukų teisių pažeidimų ir jas mūsų visuomenė ir toliau moka, nes prekyba žmonėmis tebeklesti.

2.1.Prekyba žmonėmis seksualinio išnaudojimo tikslais

Prekyba žmonėmis seksualiniam išnaudojimui yra smurto prieš moteris forma ir įsišaknijęs lyčių nelygybės aspektas. Seksualinis išnaudojimas nuo 2008 m. tebėra plačiausiai paplitusi prekybos žmonėmis forma Europos Sąjungoje. 60 proc. aukų vežama seksualiniam išnaudojimui, daugiau negu pusė jų yra ES piliečiai. Daugiau negu 90 proc. seksualiniam išnaudojimui vežamų nukentėjusiųjų yra moterys, šis faktas išryškina lytinį nusikaltimo aspektą. Moterys ir mergaitės iki šiol yra dauguma visų formų išnaudojimui vežamų aukų. Šias tendencijas nuolat pabrėžia valstybės narės, pilietinės visuomenės organizacijos ir ES agentūros. Didelės rizikos aplinka yra, be kita ko, prostitucija, eskorto agentūros ir paslaugos, masažo paslaugos, barai ir naktiniai klubai. Pilietinės visuomenės organizacijos praneša, kad daugėja prekybos žmonėmis seksualiniam išnaudojimui internetu ir naujomis technologinėmis priemonėmis, kuriomis naudojantis verbuojamos ir parduodamos aukos, daugiausia moterys ir mergaitės, taip pat viliojami vaikai.

Dauguma valstybių narių praneša apie konkrečias priemones, kurių buvo imtasi siekiant kovoti su pagrindinėmis ir besiformuojančiomis prekybos žmonėmis seksualiniam išnaudojimui tendencijomis. Tai, be kita ko, yra nukentėjusiųjų nustatymas ir parama jiems teikiant tokias socialinės paramos paslaugas kaip prostitucijai išnaudotų prekybos žmonėmis aukų pasitraukimo strategijos, socialinė ir profesinė jų reintegracija ar lytinės sveikatos priežiūros paslaugos. Kitos priemonės skirtos didelės rizikos sektoriams ir didelės rizikos grupėms (pažeidžiamiems vaikams, marginalizuotų romų bendruomenių žmonėms, migrantams ir pabėgėliams), pagal jas numatyta operatyvinė veikla, pvz., nusikalstamų veikų tyrimai, atsargus sekimas, interneto stebėsena, informuotumo didinimo kampanijos, švietimas ir mokymas, instituciniai ir politikos pokyčiai. Kai kurios valstybės narės priėmė teisės aktus, kuriais kriminalizuojamas naudojimasis seksualiniam išnaudojimui skirtos prekybos žmonėmis aukų paslaugomis, ėmėsi prevencinių priemonių paklausai mažinti ir kovos su smurtu dėl lyties priemonių. Taip pat pranešama apie ES lygmens tarpvalstybinį bendradarbiavimą, ypač padedant Europos Sąjungos teisėsaugos bendradarbiavimo agentūrai (Europolui) ir Europos Sąjungos bendradarbiavimo baudžiamosios teisenos srityje agentūrai (Eurojustui). ES agentūros ir toliau padeda valstybėms narėms imtis veiksmų, be kita ko, skelbdamos gaires arba organizuodamos mokymus.

Nepaisant šių konkrečių pastangų, pilietinės visuomenės organizacijos ir toliau pabrėžia, kad Europos Sąjungoje nepakankamai dėmesio skiriama prekybai žmonėmis seksualinio išnaudojimo tikslais, t. y., be kita ko, tyrimams ir šio nusikaltimo lyčių aspektui.

2.2.Prekyba žmonėmis išnaudojimo darbe tikslais

Kelios valstybės narės ir pilietinės visuomenės organizacijos praneša, kad daugėja prekybos žmonėmis išnaudojimui darbe atvejų. 15 proc. visų aukų buvo vežama šios formos išnaudojimui. Iš ataskaitų matyti, kad aukos buvo išnaudojamos žemės ūkio sektoriuje (įskaitant sezoninį darbą), privačiose įdarbinimo agentūrose, statybos pramonėje, apgyvendinimo ir maitinimo paslaugų sektoriuje, valymo paslaugų sektoriuje, namų ūkio darbų, priežiūros paslaugų, slaugos namų, visą parą dirbančių parduotuvių, barų, automobilių plovyklų, atliekų surinkimo ir perdirbimo verslo, miškininkystės, tekstilės ir drabužių, maisto gamybos ir perdirbimo bei pakavimo sektoriuose.

Nuo išnaudojimo darbe daugiausia nukenčia vyrai (68 proc.), nors tam tikruose sektoriuose, ypač namų ūkio darbų, priežiūros veiklos arba valymo paslaugų sektoriuose, nuo jo daugiausia nukenčia moterys. Be to, valstybės narės pranešė, kad išnaudojimo darbe tikslais vykdomos prekybos žmonėmis aukomis vis dažniau tampa vaikai.

Specialūs veiksmai, kuriais kovojama su išnaudojimo darbe tikslais vykdoma prekyba žmonėmis ir siekiama geriau nustatyti aukas, suteikė darbo inspekcijoms galimybes atlikti intensyvesnius patikrinimus, apimančius tvirtesnį bendradarbiavimą su teisėsauga. Valstybės narės praneša, kad jos organizuoja tikslinius mokymo kursus darbo ir socialinės srities inspektoriams, teisėsaugos specialistams, teismams, teisininkams, socialiniams darbuotojams, muitinėms, diplomatams ir konsuliniams pareigūnams, imigracijos institucijoms, švietimo sektoriaus, įdarbinimo agentūrų ir prieglaudų darbuotojams. Be to, valstybės narės per kovos su išnaudojimu darbe bendrų veiksmų dienas atliko patikrinimus, bendrus tyrimus ir ėmėsi veiksmų Europos kovos su nusikalstamumo grėsmėmis tarpdisciplininės platformos (EMPACT-THB) pagrindu, ypatingą dėmesį skirdamos didelės rizikos sektoriams. Įgyvendinant šias priemones, buvo teikiama informacija žmonėms, kurie patiria išnaudojimui darbe vykdomos prekybos žmonėmis riziką (ypač darbo ieškantiems asmenims), migruojantiems asmenims (pavyzdžiui, migruojantiems neteisėto migrantų gabenimo maršrutais ir patiriantiems riziką dėl Viduržemio jūros regione veikiančių nusikaltėlių tinklų) ir asmenims, kurių atžvilgiu vykdoma prieglobsčio procedūra, taip pat romų bendruomenėms ir į užsienį dirbti vykstantiems asmenims.

Neseniai įsteigta Europos darbo institucija bendradarbiaus su ES agentūromis, dirbančiomis užimtumo ir socialinės politikos srityje, taip pat su agentūromis, kovojančiomis su organizuotu nusikalstamumu ir prekyba žmonėmis, įskaitant Europolą ir Eurojustą.

Nepaisant pažangos, padarytos nustatant prekybos žmonėmis išnaudojimui darbe atvejus, pilietinės visuomenės organizacijos nurodo, kad dar reikia tobulinti darbo vietų patikrinimus ir darbo standartų kontrolę, ypač tokiuose sektoriuose kaip žemės ūkio, statybos, aprūpinimo maistu ir gėrimais, valymo, apgyvendinimo ir maitinimo paslaugų sektoriai (pvz., viešbučiai) ir priežiūros sektorius (pvz., manikiūro salonai).

Kelios valstybės narės (pvz., Graikija, Nyderlandai, Austrija) pranešė, kad, siekdamos kovoti su prekyba žmonėmis išnaudojimui darbe ir užkirsti jai kelią tarptautinėse produktų tiekimo grandinėse, patvirtino priemones, kuriomis sprendžiami verslo subjektų ir juridinių asmenų atsakomybės, išsamaus patikrinimo tiekimo grandinėje ir verslo bei žmogaus teisių santykio klausimai. Pilietinės visuomenės organizacijos pabrėžia, kaip svarbu didinti produktų tiekimo grandinių, kuriose dažnai vykdoma prekyba žmonėmis, skaidrumą ir nustatyti išsamaus patikrinimo reikalavimus.

2.3.Kitos išnaudojimo formos

Prekybos žmonėmis kitų formų išnaudojimui aukos sudarė 18 proc. nukentėjusiųjų. Tai daugiausia buvo atvejai, susiję su prekyba žmonėmis priverstiniam elgetavimui, priverstinei nusikalstamai veiklai, kūdikių pardavimui, organų išėmimui, neteisėtam įvaikinimui, prekyba ES piliečiais, finansiškai išnaudojamais sukčiaujant, ir prekyba žmonėmis per surogaciją.

Prekyba žmonėmis priverstinei nusikalstamai veiklai ir priverstiniam elgetavimui

Pranešama, kad šių formų išnaudojimo padaugėjo kai kuriose valstybėse narėse, būtent Bulgarijoje, Kroatijoje, Graikijoje, Nyderlanduose, Lenkijoje, į tokį išnaudojimą dažnai įtraukiami vaikai. Prekyba žmonėmis priverstinei nusikalstamai veiklai siejama su smulkiais nusikaltimais, organizuotais turtiniais nusikaltimais, pvz., kišenvagyste, vagiliavimu iš parduotuvių ir kitomis vagystėmis. Ji taip pat siejama su sudėtingesnių formų nusikalstamumu, įskaitant kvalifikuotas vagystes ir sukčiavimą arba narkotikų pardavimą ir gabenimą. Abiejų formų išnaudojimui būdingas aktyvus judėjimas tarp šalių. Iš ataskaitų matyti, kad prekybos žmonėmis priverstiniam elgetavimui aukos yra, be kita ko, narkotikus ir alkoholį vartojantys žmonės, fizinę negalią turintys žmonės, priklausantys etninėms mažumoms, taip pat marginalizuotų romų bendruomenių atstovai arba sunkioje finansinėje padėtyje esantys asmenys. Prekybos žmonėmis priverstinei nusikalstamai veiklai ir priverstiniam elgetavimui aukos dažniau būna jaunesnės negu kitokiam išnaudojimui vežami nukentėjusieji. Šiais tikslais vežamas ir išnaudojamas aukas tebėra labai sudėtinga nustatyti ir atpažinti.

Prekyba žmonėmis siekiant sudaryti priverstines ir išnaudojimui skirtas fiktyvias santuokas

Apie nukentėjusiuosius, vežamus siekiant sudaryti priverstines ir išnaudojimui skirtas fiktyvias santuokas, kartais pranešama kaip apie kitų formų prekybos žmonėmis, įskaitant vykdomą seksualinio išnaudojimo ir (arba) išnaudojimo darbe tikslais, aukas. Prekyba žmonėmis šiais tikslais itin didelį pavojų kelia moterims ir vaikams. Buvo nustatyta, kad vyrauja nukentėjusieji iš marginalizuotų romų bendruomenių ir susiję su migracija, nes migrantės moterys ir mergaitės yra pažeidžiamos.

2.4.Prekyba vaikais

Nerimą kelia tai, kad tarp prekybos žmonėmis aukų nuolat aptinkama vaikų. Vaikai sudaro beveik ketvirtadalį visų aukų Europos Sąjungoje. Didžioji dauguma nukentėjusių vaikų Europos Sąjungoje buvo mergaitės (78 proc.). Beveik 75 proc. visų ES nukentėjusių vaikų buvo ES piliečiai. Mergaitės sudarė beveik tris ketvirtadalius (69 proc.) ES pilietybės neturinčių nukentėjusių vaikų. Daugiau negu 60 proc. ES nukentėjusių vaikų buvo vežami seksualiniam išnaudojimui. Prekyba vaikais ir toliau kelia didelį susirūpinimą, būtent prekyba mergaitėmis ir berniukais seksualiniam išnaudojimui ir priverstinei nusikalstamai veiklai – turtiniams nusikaltimams, pvz., kišenvagystei, vagiliavimui iš parduotuvių, su narkotikais susijusiems nusikaltimams, pvz., kanapių auginimui, ir priverstinėms, ankstyvosioms ir fiktyvioms santuokoms. Migruojantys vaikai, visų pirma nelydimi vaikai migrantai, ir toliau patiria didelę riziką būti įtraukti į prekybą žmonėmis ir išnaudojimą palei migracijos į ES ir jos viduje maršrutus. Prekiautojai žmonėmis dažnai naudojosi priėmimo centrais galimoms aukoms nustatyti ir pasirūpinti, kad jos būtų pervežtos į išnaudojimo vietas.

Valstybės narės ir ES subjektai dėjo vertingų pastangų kovoti su prekyba vaikais, t. y. i) parengė gaires, ii) sukūrė bendradarbiavimo ir paramos struktūras, iii) ėmėsi prevencijos iniciatyvų, iv) surengė mokymus, v) ėmėsi sąmoningumo didinimo ir informavimo veiksmų, vi) taikė švietimo priemones ir vii) nurodė teisėsaugai imtis operatyvinių veiksmų, įskaitant tarpvalstybinius veiksmus. Nepaisant to, prekyba vaikais ir toliau vyksta, todėl, siekiant veiksmingai užkirsti kelią šiam nusikaltimui ir su juo kovoti, reikalingos griežtesnės priemonės. Tarybos išvadose dėl kovos su seksualine prievarta prieš vaikus primenama, kad kova su seksualine prievarta ir seksualiniu vaikų išnaudojimu dažnai taip pat apima kovą su organizuotu nusikalstamumu ir prekyba žmonėmis. 2020 m. priimtoje ES veiksmingesnės kovos su seksualine prievarta prieš vaikus strategijoje papildomai pabrėžiama, kad vykdant prevenciją reikia atsižvelgti į ypatingas įvairių vaikų grupių, įskaitant nuo prekybos žmonėmis nukentėjusius vaikus, aplinkybes.